
Upravni odjel za lokalnu samoupravu i upravu Općine Čavle na temelju odredbe članka 11. Zakona o pravu na pristup informacijama (˝Narodne novine˝ broj: 25/13, 85/15, 69/22) objavljuje

SAVJETOVANJE SA ZAINTERESIRANOM JAVNOŠĆU
ODLUKE O PRAVU NA NOVČANU NAKNADU ZA NOVOROĐENU DJECU NA PODRUČJU OPĆINE ČAVLE

Na web stranicama Općine Čavle objavljen je prijedlog Odluke o pravu na novčanu naknadu za novorođenu djecu na području Općine Čavle  te se poziva zainteresirana javnost na Savjetovanje o istoj. 

Općinsko vijeće Općine Čavle na sjednici 19. prosinca 2022.g. donijelo Odluku o pravu na novčanu naknadu za novorođenu djecu na području Općine Čavle  (˝Službene novine Općine Čavle˝ broj 11/22), Odluku o I. izmjenama i dopunama predmetne Odluke dana 28. studenog 2023.g., Odluku o II. izmjenama i dopunama dana 20. ožujka 2025.g. te III. izmjene i dopune predmetne Odluke dana 18. rujna 2025.g. 

Obzirom da je predmetnu Odluku potrebno nomotehnički prilagoditi i uskladiti s aktualnim društvenim i demografskim okolnostima te izazovima suvremenog vremena kako bi se pružila odgovarajuća potpora roditeljima i obiteljima s novorođenom djecom predlaže se usvajanje nove odluke.

 Javnost i zainteresirana javnost u postupku savjetovanja može sudjelovati davanjem mišljenja, prijedloga i primjedbi u pisanom obliku.

Rok za podnošenje prijedloga je do 5. listopada 2026.g. do 11.00h bez obzira na način dostave.

Prijedlozi se mogu dostaviti pisanim putem na adresu: Općina Čavle, Čavja 31, Čavle, ili na elektroničku adresu: pisarnica@cavle.hr.

Po završetku Savjetovanja, svi pristigli prijedlozi bit će pregledani i razmotreni te će se o istim sastavit Izvješće o usvojenim i odbijenim prijedlozima koje će biti objavljeni na web stranici Općine Čavle.

Na temelju ponuđenog teksta Odluke i pristiglih komentara sudionika Savjetovanja formulirat će se konačni tekst Odluke o kojoj će raspravljati Općinsko vijeće kao tijelo koje Odluku usvaja.
Na temelju članka 35. Zakona o lokalnoj i područnoj (regionalnoj) samoupravi (Narodne novine broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članka 19. Statuta Općine Čavle (˝Službene novine Primorsko-goranske županije˝ broj: 20/14, 26/14, 27/15, 12/18 i Službene novine Općine Čavle 03/21, pročišćeni tekst 04/22), Općinsko vijeće Općine Čavle na sjednici održanoj dana ________ 2026. godine, donosi

ODLUKU O PRAVU NA NOVČANU NAKNADU 
ZA NOVOROĐENU DJECU NA PODRUČJU 
OPĆINE ČAVLE

Članak 1.

(1) Ovom Odlukom određuje se pravo na isplatu jednokratne naknade u novcu za novorođeno dijete s prijavljenim prebivalištem na području Općine Čavle te čiji je roditelj, odnosno posvojitelj ili skrbnik (podnositelj zahtjeva) hrvatski državljanin ili strani državljanin s privremenim ili stalnim boravkom u Republici Hrvatskoj te koji ima prebivalište na području Općine Čavle najmanje 6 mjeseci prije podnošenja zahtjeva za ostvarivanje prava na novčanu naknadu za novorođenu djecu na području Općine Čavle.

(2) Podnositelj zahtjeva nema pravo na novčanu naknadu za novorođeno dijete ukoliko je po istoj osnovi primio novčanu naknadu iz sredstava proračuna druge jedinice lokalne samouprave.

Članak 2.
(1) Jednokratna novčana naknada odobrava se za novorođeno dijete i to:
· za 1. i 2. dijete u visini 500,00 EUR-a
· za svako slijedeće dijete u visini od 1.000,00 EUR-a.

(2) Iznos novčane naknade ovisi o broju djece koja žive s podnositeljem zahtjeva u zajedničkom kućanstvu, neovisno o tome jesu li djeca njegova biološka, posvojena ili djeca njegovog bračnog ili izvanbračnog druga, odnosno partnera, pod uvjetom da podnositelj zahtjeva i djeca imaju prijavljeno prebivalište na istoj adresi.

(4) Sredstva za naknadu za novorođenu djecu na području Općine Čavle osiguravaju se u Proračunu Općine Čavle.

Članak 3.
(1) Pravo na isplatu jednokratne novčane naknade iz članka 1. ove Odluke podnositelj zahtjeva će ostvariti temeljem pisanog Zahtjeva, na propisanom obrascu, koji se podnosi Upravnom odjelu za lokalnu samoupravu i upravu, najkasnije u roku od dvanaest (12) mjeseci od dana rođenja djeteta ili preko usluge „E-novorođenče“.

(2) Iznimno od prethodnog stavka, posvojitelj podnositelj zahtjeva pravo na isplatu jednokratne novčane naknade može ostvariti najkasnije do navršenih 14 godina života djeteta, pod uvjetom da zahtjev podnese u roku od 12 mjeseci od dana donošenja rješenja o posvojenju.
(3) Podnositelj zahtjeva uz zahtjev prilaže Rješenje nadležnog tijela o posvojenju.  

Članak 4.

(1) Podnositelju zahtjeva koji ispunjava u cijelosti uvjete iz članka 1. ove Odluke utvrđuje se pravo na isplatu novčane naknade iz članka 2. ove Odluke na osnovi izdanog Rješenja o pravu na novčanu naknadu.

(2) Iznos novčane naknade doznačit će se na bankovni tekući račun podnositelja Zahtjeva, u roku od 30 dana, od dana izdavanja Rješenja.

Članak 5.

(1) Podnositelj zahtjeva koji ostvaruje uvjete iz članka 1. ove odluke ostvaruje pravo i na besplatnu prehranu dojenčadi pri Savjetovalištu za prehranu dojenčadi - Domu zdravlja Primorsko-goranske županije.

(2) Pravo na besplatnu prehranu može ostvariti dijete u dobi do navršenih 12 mjeseci života u iznosu od 100,00 EUR.

(3) O pravu na besplatnu prehranu dojenčadi Upravni odjel za lokalnu samoupravu i upravu izdaje Potvrdu.
Članak 6.

Stupanjem na snagu ove Odluke prestaje važiti Odluka o pravu na novčanu naknadu za novorođenu djecu na području Općine Čavle (Službene novine Općine Čavle broj: 11/22, 12/23, 2/25, 14/25).

Članak 7. 
Ova Odluka o pravu na novčanu naknadu za novorođenu djecu na području Općine Čavle stupa na snagu 8 (osam) dana od dana objave u „Službenim novinama Općine Čavle“. 

